Som udgangspunkt synes jeg bestemt ikke, hverken chefer eller andre mænd, man ikke er i et forhold med, skal klappe damer på numsen. Hvis ikke du føler dig krænket, men derimod lidt smigret (sådan tolker jeg dit brev), så vil jeg bare opfordre dig til at passe på. I sidste ende kan det gå ud over dig selv. Det kan være, din chef synes, du er lækker lige nu, men om et par måneder er det måske en anden, han har i kikkerten. Hvis ikke du ønsker at gøre mere ud af den sag, så kan ingen tvinge dig, men du kan heller ikke forhindre, at dine kolleger går videre med det. Noget siger mig, at din chef lever på lånt tid. En dag klapper han den forkerte i måsen, og så ruller der hoveder. Mit bedste råd her og nu er, hold dig fra nogen som helst flirt med chefen. Det ender ikke godt, og lad ham ikke klappe dig bagi igen. Dine kolleger mister tydeligvis respekten for dig. Gem de intime kærtegn til en, du virkelig holder af.